钦定古今图书集成/明伦汇编/氏族典/第116卷 > 《王圻续文献通考》 > 甄密
## 钦定古今图书集成/明伦汇编/氏族典/第116卷 > 《王圻续文献通考》 > 甄密

按《魏书甄琛传》：“琛从父弟密，字叔雍，清谨少嗜欲，颇
涉书史。太和中，奉朝请。密疾世俗贪竞，干没荣宠，曾
作《风赋》以见意。后参中山王英军事。英锺离败退，乡
人苏良没于贼手，密尽私财以赎之。良既归，倾资报
密，密一皆不受。历太尉铠曹，迁国子博士。肃宗末，通
直散骑常侍，冠军将军。时贼帅葛荣侵扰河北，裴衍”
源子邕败没，人情不安，诏密为相州行台，援守邺城。
庄帝以密全邺之勋，赏安市县开国子，食邑三百户。
迁平东将军、光禄大夫，领廷尉少卿。寻转征东将军、
金紫光禄大夫。孝静初，车骑将军、廷尉卿。在官有平
直之誉。出为北徐州刺史，将军如故。兴和四年卒。赠
骠骑将军、仪同三司、瀛州刺史，谥曰“靖。”